

**ODA E AVOKATËVE TË KOSOVËS**

**KOSOVA CHAMBER OF ADVOCATES**

**ADVOKATSKA KOMORA KOSOVA**

Bazuar në nenin 48, 49 te Ligjit për Avokatinë lidhur me nenin 83 par.2 lidhur me nenin 123 par.3 te Statutit te OAK, Këshilli Drejtues i Odes së Avokatëve të Kosovës në seancën e mbajtur më 28 mars 2014 miraton:

**RREGULLAT PËR PROCEDURËN E SPECIALIZIMIT TË AVOKATËVE**

**KAPITULLI I**

**Dispozitat e përgjithshme**

**Neni 1**

**Qëllimi**

Qëllimi i këtyre rregullave është të përcaktojnë procedurën e organizimit të provimit me shkrim për specializimin e avokatëve, strukturën e provimit, kriteret, procedurën e punës së komisionit të provimit dhe çështje tjera lidhur me specializimin e avokatëve.

**Neni 2**

**Komisioni i provimit**

1. Komisioni i provimit (më tej komisioni) është kompetent për zhvillimin e procedurës paraprake, hartimin dhe vlerësimin e provimit siç është përcaktuar me këto rregulla.

2. Komisioni Vlerësues i Provimit përbëhet nga 5 anëtarë të cilët duhet të kenë ekspertizë në degën përkatëse për së paku 10 vite dhe mund të jenë avokat, gjyqtarë, prokurorë, profesor universitar apo ekspert tjerë të dëshmuar në degën ku ofrohet specializimi.

3. Këshilli Drejtues i OAK formon Komision Vlerësues për secilën degë të specializimit dhe zgjedh Kryetarin e Komisionit.

4. Anëtarëve të Komisionit Vlerësues do të ju caktohet një kompensim financiar me vendim të Këshillit Drejtues të Odës së Avokatëve të Kosovës (më tej OAK).

**KAPITULLI II**

**Procedura paraprake**

**Neni 3**

**Shpallja publike**

1***.*** Në përputhje me aktet e brendshme, me miratimin e Kryetarit të OAK-së, bëhet shpallja publike me të cilën ftohen avokatët e interesuar për marrjen e specializimit.

2. Shpallja publike publikohet në gjuhën shqipe dhe serbe dhe duhet të përmbajë së paku:

* kushtet që duhet të plotësojnë avokatët kandidat për marrjen e specializimit;
* fushat në të cilat do të jepet specializimi;
* dokumentet e nevojshme që duhet të dorëzohen së bashku me kërkesën për specializim e cila duhet të bëhet në formë të shkruar;
* mënyrën e dorëzimit të kërkesës dhe dokumenteve;
* kohëzgjatjen e shpalljes publike dhe afatin për dorëzim të kërkesës;
* datën e mbajtjes së provimit;
* personat kontaktues dhe kontakti i tyre për pranim dorëzim të kërkesave;

3. Afati për dorëzimin e kërkesës është 14 ditë kalendarike nga dita e shpalljes publike.

4. Shpallja publike bëhet në web faqen e OAK-së dhe së paku në një gazetë ditore nga një ditë në javë. Shpallja publike mund t’iu dërgohet të gjithë avokatëve me postë elektronike.

5. Data e provimit publikohet në web faqen e OAK-së i cili konsiderohet njoftim zyrtar për datën e mbajtjes së provimit.

56. Vetëm kërkesat e rregullta dhe të pranuara brenda afatit do të shqyrtohen.

**Neni 4**

**Kërkesa për specializim**

1. Kërkesa për specializim publikohet në web faqen e OAK-së, nga ku mund të shkarkohet nga avokatët e interesuar.

2. Kërkesa për specializim përmban, por nuk kufizohet në:

* të dhënat personale të parashtruesit të kërkesës;
* të dhënat lidhur me përvojën substanciale për fushën e kërkuar për specializim në 5 vitet e fundit;
* fusha për të cilën kërkohet specializimi;
* numrin e kartelës së avokatit;
* të dhënat nëse është anëtarë i ndonjë shoqërie të avokatëve;

3. Kërkesa për specializim duhet të jetë në formë të shkruar dhe të dorëzohet brenda afatit të caktuar.

Neni 5

Pranimi dhe regjistrimi i kërkesave

1. OAK krijon regjistra të posaçëm për regjistrimin e kërkesave të avokatëve që kërkojnë specializimin.

2. Për secilën kërkesë të pranuar krijohet një dosje ku vendosen të gjitha dokumentet e dorëzuara.

3. Kërkesa së bashku me të gjitha dokumentet mund të dorëzohen personalisht dhe në e-mailin zyrtar të caktuar nga OAK. Dokumentet e dorëzuara në formë elektronike duhet të përmbajnë nënshkrimin e parashtruesit të kërkesës. Dokumentet e panënshkruara do të konsiderohen të pavlefshme.

**Neni 6**

**Shqyrtimi i kërkesave**

1. Rregullshmëria e kërkesave të parashtruara, nga Drejtori Ekzekutiv i OAK shqyrtohen më së largu 7 ditë kalendarike nga dita e mbylljes së shpalljes publike.

2. Kryetari i komisionit cakton anëtarët e komisionit në cilësinë e raportuesve për kërkesat e caktuara më së largu 7 ditë kalendarike nga dita e mbylljes së shpalljes publike.

3. Afati për dorëzimin e mendimit të arsyetuar nga ana e raportuesve është 5 ditë nga dita e pranimit të dosjes prej kryetarit të komisionit.

4. Kryetari i komisionit brenda 14 ditëve nga dita e marrjes së vendimit për pranueshmërinë e kërkesës jep mendimin e tij me shkrim lidhur me mendimin e raportuesve dhe njofton avokatët për datën e provimit me shkrim.

5. Mendimi i kryetarit të komisionit dhe raportuesve lidhur me përmbushjen e njohurive të posaçme teorike dhe përvojat praktike të avokatëve si dhe nëse janë të nevojshme dëshmi tjera duhet të jenë të shkurtër dhe të qartë.

6. Në rast se konsiderohet se ndonjë kërkesë duhet të plotësohet me dëshmi tjera, atëherë komisioni brenda afatit të përcaktuar në pikën 4 të këtij neni i kërkon avokatit që të sjellë dëshmitë e kërkuara. Këto dëshmi duhet t’i sjell avokati më së largu 3 nga dita kur ka pranuar kërkesën nga komisioni por jo jashtë afatit të përcaktuar në pikën 4 të këtij neni.

**Neni 7**

**Ankesa për refuzimin e kërkesës**

1. Komisioni mban procesverbal dhe i njofton parashtruesit e kërkesës me shkrim për pranimin ose refuzimin e kërkesës.

2. Kundër vendimit për refuzimin e kërkesës mund të ushtrohet ankesë brenda afatit prej 3 ditëve nga dita e pranimit të vendimit. Ankesa duhet të bëhet me shkrim dhe të përmbajë argumentet e kundërshtimit dhe arsyetimin.

.3 Ankesa shqyrtohet nga Kryetari i OAK-së brenda afatit prej 5 ditëve nga data e pranimit të ankesës.

**Neni 8**

**Taksa dministrative**

1. Parashtruesit e kërkesës për specializim duhet të paguajnë taksën administrative për dorëzimin e dokumenteve dhe taksën për t’iu nënshtruar provimit për specializim.
2. Kandidatët që nuk e kalojnë provimin për specializim duhet të pagujanë prapë taksat nëse parashtrojnë kërkesë për t’iu nënshtruar provimit përsëri.
3. Për përtërirjen e e specializmit acvoaktët e specializuar duhet të paguajnë taksë të veçantë.
4. Taksa administrative e paguar nuk kthehet, pavarësisht nëse kandidati e kalon apo jo provimin si dhe nëse nuk i nënshtrohet fare provimit.
5. Shuma e taksës përcaktohet nga Këshilli Drejtues i OAK-së.

**KAPITULLI III**

**Provimi për specializim**

**Neni 9**

**Struktura e provimit**

1. Struktura e provimit për secilën degë të specializimit përcaktohet nga Komisioni.

2. Numri i përgjithshëm i pikëve të provimit duhet të jetë i njëjtë për të gjitha degët dhe duhet të jetë 100 pikë.

3. Numri i pikëve maksimale që mund të grumbulloj avokati për secilën pjesë të provimit në kuadër të një dege të caktuar përcaktohet nga Komisioni.

4. Provimi duhet të përfshijë pyetje nga etika lidhur me secilën fushë të specializimit.

**Neni 10**

**Hartimi i provimit**

1. Hartimi i provimit bëhet nga Komisioni siç është përcaktuar në nenin 2 të këtyre rregullave.

2. Provimi duhet të hartohet në kushte dhe rrethana konfidenciale dhe ku nuk kanë qasje personat e paautorizuar.

3. Numri i pyetjeve që hartohen në secilën fushë duhet të jetë trefishi i pyetjeve që sipas strukturës së provimit janë përcaktuar për tu përdorur në provim.

4. Pyetjet e provimit nuk mund të sillen e as nuk mund të merren me vete nga anëtarët e komisionit. Ato duhet të hartohen në kompjuter të siguruar nga OAK pa qasje në internet.

5. Gjatë hartimit të provimit nuk lejohet përdorimi i telefonave, USB-ve apo pajisjeve tjera teknologjike.

6. Provimi hartuar në formë elektronike merret nga Kryetari i Komisionit nëpërmjet pajisjeve teknologjike adekuate, ndërsa të gjitha të dhënat lidhur me provimin i fshin nga të gjithë kompjuterët.

**Neni 11**

**Përkthimi i provimit**

1. Përkthimi i provimit duhet të bëhet nën kushtet dhe rrethanat e njëjta me ato të hartimit të provimit.

2. Përkthyesit duhet të caktohen dhe punojnë nën mbikëqyrjen e Kryetarit të Komisionit.

3. Përkthyesit duhet të përkthejnë pyetjet ndaras nga përgjigjet e provimit.

4. Përkthyesit para fillimit të përkthimit të provimit duhet të nënshkruajnë një deklaratë me të cilën marrin përsipër pasojat juridike për mos ruajtjen e sekretit të provimit.

**Neni 12**

**Përzgjedhja e pyetjeve të provimit**

1. Provimi do të përgatitet në gjuhën shqipe dhe serbe.

2. Kryetari i Komisionit do të krijoj tri grupe të testeve nga i gjithë fondi i pyetjeve të hartuara nga Komisioni Vlerësues duke bërë një kombinim të pyetjeve.

3. Askush përveç kryetarit të komisionit nuk mund të ketë qasje për të parë ndarjen e pyetjeve në grupe.

**Neni 13**

**Udhëzimet për provim**

Secili provim në faqen e parë duhet të ketë udhëzimet dhe informatat për mënyrën e plotësimit të përgjigjeve të provimit dhe nuk do të ketë mundësi që të bëjnë pyetje gjatë kohës sa përgjigjen në provim.

**Neni 14**

**Fotokopjimi dhe ruajtja e provimit**

1. Fotokopjimi duhet të bëhet në zyrat e OAK-së nën mbikëqyrjen e Kryetarit të Komisionit në kushte të sigurisë së plotë.

2. Fotokopjimi i provimit duhet të bëhet në atë mënyrë në të cilën zyrtari që bën fotokopjimin nuk mund t’i shoh pyetjet e shkruara.

3. Fletët e fotokopjuara varësisht nga dega e specializimit futen në pako të cilat mbyllen dhe nënshkruhen nga kryetari i komisionit dhe zyrtari që kryen fotokopjimin, më pas pakot ruhen në një vend të sigurt të përcaktuar nga kryetari i komisionit.

Neni 15

Administrimi i provimit

1. Provimi hartohet, administrohet dhe vlerësohet në kushte anonimiteti.

2. Provimit i nënshtrohen vetëm avokatët kërkesa e të cilëve është pranuar për specializim.

3. Në provim avokatët duhet të kenë me vete një dokument identifikimi me fotografi dhe kartelën e avokatit.

4. Nëse avokatët nuk paraqiten apo vonohen në ditën e provimit, konsiderohet se kanë hequr dorë nga provimi. Ata mund t’i nënshtrohen provimit pas shpalljes tjetër për specializim që do të bëj OAK.

5.Në sallën e provimit nuk lejohet mbajtja e çantave, dosjeve, lapsave, fletoreve, letrës së bardhë apo të shkruar, ligje, dokumente, telefona, kompjuter, kamera, dëgjuese/kufje apo ndonjë pajisje tjetër elektronike të çfarë do lloji. Shkelja e kësaj rregulle do të rezultojë në konfiskimin e përkohshëm të mjetit. Nëse shkelja zbulohet gjatë apo pasi të ketë përfunduar provimi, mund të rezultojë me shpalljen e provimit të pavlefshëm dhe në diskualifikim e kandidatit nga provimi.

6. OAK do të ofroj letër, stilolapsa dhe të gjitha materialet e nevojshme për mbajtjen e provimit.

7. Tentimet për të mashtruar, pa marrë parasysh se si dhe kur janë ndërmarrë edhe nëse janë të pasuksesshme, do të përbëjnë shkelje të këtyre rregullave dhe do të rezultojnë me largimin e kandidatit nga salla e provimit dhe diskualifikimin e kandidatit nga provimi. Nëse mashtrimi apo tentim mashtrimi përfshin më shumë se një person, çdokush i përfshirë në mashtrim apo tentim mashtrimi do t’i nënshtrohet ndëshkimeve dhe masave disiplinore.

8. Kur të jepet shenja për përfundim të provimit, kandidatët duhet që menjëherë të vendosin të ndërpresin punën dhe të vendosin provimin në zarfin e ofrua nga OAK. Nuk lejohet shkrimi i emrit të kandidatit, emrave tjerë, numrave dhe asnjë shenje dalluese, në asnjërën nga fletët e provimit e as në zarf.

9. Kandidatëve do t’u shpërndahen dy zarfa. Në njërin zarf ata vendosin provimin, ndërsa në zarfin tjetër në të cilin i cili brenda ka një letër të vulosur, kandidatët e shkruajnë emrin dhe mbiemrin. Të dy zarfat në fund të provimit do të merren nga Kryetari i komisionit, i cili u shënon një numër sekret të rastësishëm.

10. Përgjegjës për administrimin e provimit është kryetari i komisionit.

11. Provimi do të monitorohet nga vëzhgues të pavarur jo anëtarë të OAK-së, nën mbikëqyrjen e Drejtorit Ekzekutiv të OAK-së.

12. Kryetari i komisionit në bashkëpunim me Drejtorin Ekzekutiv të OAK-së mund të caktojnë detyra specifike për stafin e OAK-së lidhur me administrimin e provimit.

**Neni 16**

**Vlerësimi i provimit**

1. Vlerësimi i provimit bëhet menjëherë pas administrimit të provimit dhe duhet të përfundoj brenda 2 ditëve të punës. Komisioni brenda 7 ditëve nga dita e mbajtjes së provimit duhet të njoftoj Këshillin Drejtues për rezultatin e provimit.

2. Komisionit vlerësues do t’i vihet në dispozicion vetëm zarfi i cili përmban provimin. Komisioni bën vlerësimin në mënyrë anonime vetëm bazuar në kodin e shënuar në zarf.

3. Para vendimit për vlerësimin përfundimtar komisioni bën rishikimin e vlerësimit për të shmangur gabimet matematikore. Vlerësimi i provimit nënshkruhet nga të gjithë anëtarët e komisionit.

4. Provimin për specializim konsiderohet se e kanë dhënë kandidatët që marrin 75 % e më shumë të pikëve të provimit.

**Neni 17**

**Publikimi i rezultateve**

1. Këshilli Drejtues brenda 30 ditëve nga dita e marrjes së njoftimit nga komisioni për rezultatin e provimit bën hapjen e zarfave me emrat e kandidatëve dhe bën ndërlidhjen e numrave me emra.

2. Kandidatët e pakënaqur me rezultatin e provimit mund të parashtrojnë ankesë apo kërkesë me shkrim për të parë provimin. Ankesa i drejtohet Kryetarit të OAK-së.

3. Këshilli Drejtues i njofton me shkrim kandidatët për dhënien apo mosdhënien e provimit të specializimit brenda afatit të përcaktuar në pikën 1 të këtij neni. Njoftimi zyrtar konsiderohet, njoftimi i bërë në web faqen e OAK, për rezultatin e provimit.

**KAPITULLI IV**

**Regjistrimi i Specializimeve**

**Neni 18**

**Regjistrimi i avokatëve të specializuar**

Oda e Avokatëve të Kosovës krijon regjistra të posaçëm për avokatët apo shoqëritë e avokatëve të specializuar, të cilët mund ta përdorin emërtimin e specializuar në emërtimin zyrtar të zyrës së avokatit apo shoqërisë së avokatëve.

**Neni 19**

**Pavlefshmëria dhe revokimi**

1. Kushtet për shpalljen të pavlefshëm apo revokimin e specializimit përveç atyre të përcaktuara në nenin 25 par. 1 pika 1.1 dhe 1.2 janë:

1. ofrimi i të dhënave jo të plota, të rrejshme apo të pasakta në procesin e aplikimit për specializim;
2. nëse i merret apo suspendohet licenca e avokatit;

2. Kundër vendimit për pavlefshmërinë apo revokimin e specializimit mund të ushtrohet ankesë tek Kryetari i OAK-së.

**KAPITULLI V**

**Dispozitat përfundimtare**

**Neni 20**

**Hyrja në fuqi**

Këto Rregulla hyjnë në fuqi në ditën e miratimit nga Këshilli Drejtues i Odës së Avokatëve të Kosovës.

**Kryetari i OAK**

**z. Ibrahim Dobruna**